CELEX: 32020R0523
Language: el
Date: 2020-04-07 00:00:00
Title: Εκτελεστικός κανονισμός (ΕΕ) 2020/523 της Επιτροπής της 7ης Απριλίου 2020 για την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο όσον αφορά τη διάκριση 90211010 (Είδη και συσκευές ορθοπεδικής)

15.4.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 116/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/523 ΤΗΣ ΕΠΙΤΡΟΠΗΣ
         της 7ης Απριλίου 2020
         για την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο όσον αφορά τη διάκριση 9021 10 10 (Είδη και συσκευές ορθοπεδικής)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο ε),
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΟΚ) αριθ. 2658/87 θεσπίζει ονοματολογία εμπορευμάτων (εφεξής καλούμενη «Συνδυασμένη Ονοματολογία»), η οποία παρατίθεται στο παράρτημα I του εν λόγω κανονισμού.
                  
               
                     (2)
                  
                  
                     Για λόγους ασφάλειας δικαίου, είναι αναγκαίο να αποσαφηνιστεί η κατάταξη των ειδών και συσκευών ορθοπεδικής της διάκρισης 9021 10 10 της Συνδυασμένης Ονοματολογίας.
                  
               
                     (3)
                  
                  
                     Σύμφωνα με την απόφαση του Δικαστηρίου στις συνεκδικασθείσες υποθέσεις C 260/00 έως C-263/00 (2), τις Επεξηγηματικές Σημειώσεις του Εναρμονισμένου Συστήματος για την κλάση 9021 και τη σημείωση 6 του κεφαλαίου 90, τα είδη και οι συσκευές ορθοπεδικής ορίζονται ως προϊόντα ειδικά σχεδιασμένα για συγκεκριμένο ορθοπεδικό σκοπό.
                  
               
                     (4)
                  
                  
                     Με την απόφαση αυτή, το Δικαστήριο διευκρίνισε ότι τα είδη και οι συσκευές ορθοπεδικής έχουν ειδικό ιατρικό σκοπό, σε αντίθεση με τα κοινά (απλά) προϊόντα γενικής χρήσεως. Τα κριτήρια για τη διάκριση των ειδών και συσκευών ορθοπεδικής από τα κοινά προϊόντα περιλαμβάνουν επίσης τη μέθοδο κατασκευής, τα συστατικά υλικά τους, τον τρόπο λειτουργίας τους, την προσαρμοστικότητά τους στις συγκεκριμένες ατέλειες του ασθενούς.
                  
               
                     (5)
                  
                  
                     Η σημείωση 6 του κεφαλαίου 90 ορίζει ότι τα είδη και οι συσκευές ορθοπεδικής χρησιμεύουν είτε για την πρόληψη ή τη διόρθωση ορισμένων σωματικών δυσμορφιών είτε για τη στήριξη ή τη συγκράτηση μερών του σώματος ύστερα από ασθένεια, εγχείρηση ή τραυματισμό.
                  
               
                     (6)
                  
                  
                     Το τμήμα (I) των επεξηγηματικών σημειώσεων του εναρμονισμένου συστήματος για την κλάση 9021 παρέχει παραδείγματα ορισμένων ειδών και συσκευών ορθοπεδικής που καλύπτονται από την κλάση αυτή, καθώς και παραδείγματα προϊόντων που δεν υπάγονται στην κλάση 9021. Το φάσμα προϊόντων που καθορίζουν οι εν λόγω επεξηγηματικές σημειώσεις είναι σύμφωνο με τη νέα συμπληρωματική σημείωση.
                  
               
                     (7)
                  
                  
                     Για λόγους ασφάλειας δικαίου, είναι αναγκαίο να παρέχονται παραδείγματα ιατρικών χρήσεων για τις οποίες μπορεί να προορίζονται ορισμένα προϊόντα και οι οποίες τα διακρίνουν από είδη και συσκευές ορθοπεδικής που έχουν σχεδιαστεί για συγκεκριμένο ορθοπεδικό σκοπό.
                  
               
                     (8)
                  
                  
                     Για λόγους ασφάλειας δικαίου, θα πρέπει να παρέχονται εξηγήσεις σχετικά με τον τρόπο λειτουργίας (υψηλός βαθμός ακρίβειας) των ειδών και συσκευών ορθοπεδικής που προορίζονται να αποτρέπουν περαιτέρω τραυματισμούς ή σωματικές δυσμορφίες σε αντίθεση με τα κοινά προϊόντα που δεν θεωρούνται σχεδιασμένα με τον ίδιο υψηλό βαθμό ακρίβειας και, ως εκ τούτου, δεν είναι σε θέση να αποτρέπουν πλήρως ανεπιθύμητες κινήσεις.
                  
               
                     (9)
                  
                  
                     Θα πρέπει συνεπώς να προστεθεί νέα συμπληρωματική σημείωση στο δεύτερο μέρος κεφάλαιο 90 της Συνδυασμένης Ονοματολογίας, ώστε να διασφαλιστεί η ενιαία ερμηνεία της.
                  
               
                     (10)
                  
                  
                     Η νέα συμπληρωματική σημείωση είναι σύμφωνη με τον εκτελεστικό κανονισμό (ΕΕ) 2018/787 της Επιτροπής (3) σχετικά με τη δασμολογική κατάταξη επιδέσμου αστραγάλου (καλούμενου «όρθωση με κορδόνια»), με τις ισχύουσες Επεξηγηματικές Σημειώσεις της Συνδυασμένης Ονοματολογίας για τη διάκριση 9021 10 10 και αντικατοπτρίζει τις καθιερωμένες πρακτικές δασμολογικής κατάταξης των κρατών μελών.
                  
               
                     (11)
                  
                  
                     Συνεπώς, ο κανονισμός (ΕΟΚ) αριθ. 2658/87 θα πρέπει να τροποποιηθεί αναλόγως.
                  
               
                     (12)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα I μέρος δεύτερο κεφάλαιο 90 του κανονισμού (ΕΟΚ) αριθ. 2658/87 τροποποιείται ως εξής:
            
                        1)
                     
                     
                        ο τίτλος «Συμπληρωματική σημείωση» μετά τη σημείωση 7 αντικαθίσταται από τον τίτλο «Συμπληρωματικές σημειώσεις»·
                     
                  
                        2)
                     
                     
                        προστίθεται η ακόλουθη συμπληρωματική σημείωση:
                        
                                    «2.
                                 
                                 
                                    Για τους σκοπούς της διάκρισης 9021 10 10, ως “είδη και συσκευές ορθοπεδικής” νοούνται τα είδη και οι συσκευές που είναι ειδικά σχεδιασμένα για συγκεκριμένο ορθοπεδικό σκοπό, σε αντίθεση με τα προϊόντα που θα μπορούσαν να χρησιμοποιηθούν για διάφορους σκοπούς (για παράδειγμα, προϊόντα για υπερβολικά καταπονημένες αρθρώσεις, συνδέσμους ή τένοντες λόγω αθλητικών δραστηριοτήτων, δακτυλογράφησης, και προϊόντα που απλώς ανακουφίζουν τον πόνο του ελλιπούς ή ανάπηρου μέρους του σώματος, που οφείλεται για παράδειγμα σε φλεγμονή).
                                    Τα “είδη και συσκευές ορθοπεδικής” πρέπει να αποτρέπουν μια συγκεκριμένη κίνηση του ελλιπούς ή ανάπηρου μέρους του σώματος (π.χ. των αρθρώσεων, συνδέσμων, τενόντων) προκειμένου να αποκλείονται περαιτέρω τραυματισμοί ή σωματικές δυσμορφίες ή η επιδείνωσή τους, σε αντίθεση με άλλα προϊόντα που δεν μπορούν να αποτρέψουν συγκεκριμένες κινήσεις αλλά παρεμποδίζουν αντανακλαστικές κινήσεις (κινήσεις που πραγματοποιούνται ασυνείδητα) μέσω της σχετικής ακαμψίας των εν λόγω προϊόντων, που οφείλεται, για παράδειγμα, σε ελαστικούς νάρθηκες, υποθέματα πίεσης, μη ελαστικές υφαντικές ύλες ή σε περιορισμούς μέσω ιμάντων τύπου “Velcro”».
                                 
                              
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 7 Απριλίου 2020.
            
               
                  Για την Επιτροπή,
               
               
                  εξ ονόματος της Προέδρου,
               
               Stephen QUEST
               
                  Γενικός Διευθυντής
               
               
                  Γενική Διεύθυνση Φορολογίας και Τελωνειακής Ένωσης
               
            
         
         
            (1)  ΕΕ L 256 της 7.9.1987, σ. 1.
         
            (2)  Απόφαση του Δικαστηρίου της 7ης Νοεμβρίου 2002, Lohmann και Medi Bayreuth, συνεκδικασθείσες υποθέσεις C-260/00 έως C-263/00, ECLI:EU:C:2002:637.
         
            (3)  Εκτελεστικός κανονισμός (ΕΕ) 2018/787 της Επιτροπής, της 25ης Μαΐου 2018, σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία C/2018/3370 (ΕΕ L 134 της 31.5.2018, σ. 1).